Лев Мей
Когато склониш над рояла…

Превод от руски: Стоян Бакърджиев, —

chitanka.info

Когато склониш над рояла

главата си мила небрежно,

когато клавишите нежно

докоснеш с тъга накипяла

и звуци с притихнала мъка

у мен като сълзи се ронят

и сън на девойка напомнят,

и думи на скръб и разлъка,

сърцето ми никак не жали,

че днес ти е тъжно и болно;

ти страдаш сега своеволно —

така ли ще бъде, така ли?

Щом пламък младенчески жарко

по твойте страни се разлее

и твойте гърди разлюлее,

и светнат очите ти ярко,

и бързо пробягат ръцете,

и звукове плиснат лирични,

тъй весели, тъй мелодични —

тъгувам, че в звуците свети

доволство, което пилее

тъгите — гръдта ти терзали:

аз мисля — повторно едва ли

у тебе усмивка ще грее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.